Subject: FW: Lähis-Ida kriisi mõjudest reisikorraldajatele
From: "info - MKM" <[email-masked]>
To: "info - MKM" <[email-masked]>
Date: Mon, 13 Apr 2026 14:30:12 +0300

From: Asmik Tsaturjan <[email-masked]
<mailto:[email-masked]> >
Sent: Friday, April 10, 2026 4:13 PM
To: Kati Kikas - MKM <[email-masked] <mailto:[email-masked]> >;
Merike Koppel - TTJA <[email-masked] <mailto:[email-masked]>
>
Cc: Sven Lõokene <[email-masked]
<mailto:[email-masked]> >
Subject: Lähis-Ida kriisi mõjudest reisikorraldajatele

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere!

Eesti Turismi- ja Reisifirmade Liit (ETFL) pöördub Teie poole seoses
kiiresti eskaleeruva Lähis-Ida kriisi mõjuga Eesti reisikorraldajate
tegevusele ja finantsolukorrale.

Piirkonnas toimuv mõjutab reisiettevõtteid mitmel tasandil. Ühelt poolt on
mitmes sihtkohas ja transiidisuunal reisimine häiritud või muutunud
ebakindlaks. Teisalt avaldab olukord survet kogu sektorile laiemalt, kuna
kriis mõjutab tarbijate kindlustunnet, vähendab reisinõudlust, tõstab
operatiivseid kulusid ning võib kaasa tuua lennundusega seotud hinnasurve,
sealhulgas kütusehinna tõusust tuleneva mõju. See omakorda suurendab
survet reisikorraldajate rahavoole ja võimele täita õigeaegselt kõiki
klientide ees võetud kohustusi.

Reisikorraldajad seisavad sellises olukorras silmitsi korraga mitme
probleemiga: reise tuleb tühistada või ümber korraldada, klientidele tuleb
teha tagasimakseid, samal ajal kui raha ei pruugi partneritelt ja
teenusepakkujatelt laekuda samas tempos. Lisaks kaasneb kriisiga
lisakoormus klienditeenindusele, ümberbroneerimiste korraldamisele ning
alternatiivsete lahenduste leidmisele. Kui kriis pikeneb, võib sellel olla
oluline mõju nii ettevõtete likviidsusele kui ka töökohtade säilimisele
sektoris.

ETFL palub kaaluda võimalikke ajutisi leevendus- ja toetusmeetmeid, mis
aitaksid reisikorraldajatel kriisi mõju paremini maandada ning säilitada
ettevõtete toimimisvõime.

Peame seejuures oluliseks arutada vähemalt järgmisi võimalusi:

1.Reisivoucheri ajutise kasutamise võimalus
Palume kaaluda võimalust luua ajutine õiguslik raamistik, mis võimaldaks
rahalise tagasimakse asemel pakkuda reisivoucherit juhuks kui sobivat
asenduslahendust koheselt ei ole pakkuda.
See aitaks vähendada survet ettevõtete likviidsusele olukorras, kus suur
hulk tagasimakseid langeb lühikesele perioodile, kuid ettevõtete raha on
seotud partnerite, vedajate ja ettemaksetega.

Selline lahendus peaks olema selgelt reguleeritud, ajaliselt piiratud ja
tarbijale läbipaistev.

2.Tagasimaksete tähtaja ajutine pikendamine erakorralises olukorras
Palume kaaluda, kas erandkorras oleks võimalik anda reisikorraldajatele
pikem tähtaeg (14 päeva asemel) tagasimaksete tegemiseks olukorras, kus
kriisist tulenevad massilised tühistamised ja tarneahela häired muudavad
tavapärase tähtaja järgimise ettevõtetele ülemäära koormavaks.

Tähtaja pikendamine aitaks tasakaalustada tarbijakaitselisi eesmärke ja
ettevõtete tegelikku maksevõimet olukorras, kus tagasimaksete tegemine
sõltub ka partneritelt raha tagasisaamisest.

3. Tööjõumaksudega seotud ajutised leevendused
Palume kaaluda ajutisi tööjõumaksude soodustusi või ajatamisvõimalusi
ettevõtetele, keda kriis otseselt mõjutab.

See aitaks hoida alles erialast kompetentsi ning vältida olukorda, kus
ajutine nõudluse langus või rahavoo surve sunnib ettevõtteid personali
vähendama. Turismisektoris on kvalifitseeritud töötajate hoidmine eriti
oluline, kuna kriiside järel sõltub taastumine otseselt valmisolekust
teenuseid taas pakkuda.

ETFL hinnangul on oluline vaadata olukorda mitte ainult üksikute
tühistatud reiside, vaid kogu sektori toimimisvõime vaates. Kui ettevõtted
satuvad likviidsusprobleemidesse, kandub mõju edasi nii klientidele,
koostööpartneritele kui ka laiemalt Eesti turismisektori
usaldusväärsusele.

Peame vajalikuks, et riik ja sektor oleksid käesolevas olukorras dialoogis
ning hindaksid koos, millised meetmed oleksid proportsionaalsed, ajutised
ja praktiliselt rakendatavad.

ETFL on valmis koondama oma liikmetelt täiendavat infot kriisi mõjust,
sealhulgas andmeid mõjutatud reisijate arvu, tühistamiste, tagasimaksete
mahu, lisakulude ning nõudluse muutuste kohta, et toetada edasist arutelu
faktipõhise sisendiga.

Palume võimalusel arutada nimetatud teemat ministeeriumiga lähiajal ning
oleme valmis esitama täiendavad ettepanekud või osalema kohtumisel.

Lugupidamisega,

Asmik Tsaturjan

Tegevjuht / CEO
Eesti Turismi- ja Reisifirmade Liit (ETFL)

Tel. +372 6411 426/ 5119323

 <mailto:[email-masked]> [email-masked]

 <https://etfl.ee/> etfl.ee /  <https://tourest.ee/> tourest.ee